
	Dus tringuerets d’esquiroleta que tranglan* a casa deu Joan. Qu’aubreish la pòrta.
	Joan : Ah, qu’es tu Mariús !?! Quau plesir de’t véder ! Qu’es la prima dont te mia a nòste ?
	Mariús, trebolat* : Quiò ! … Non ! Qu’es l’amor !
	Joan, en arríder : L’amor, Mariús ? Quau suspresa, que t’ès enamorat* ? Mès, mès, mès… qu’es ua tarrible novèla aquò !
	Mariús, seriós : Que poish entrar ? Que’m cau t’explicar !
	Joan, trufandèc : Dià, qu’es seriós ! Vè-i, entra ‘mic !
	Lo Mariús que’s seita sus un cadieron, dret com un pígol*. Joan que barra la pòrta.
	Joan : Mès que pòts préner un cadierau !
	Mariús : Non !
	Joan, indiferent : Ah !
	Mariús : Ne te’n donquis pas, lo cadieron que’m sufeish !
	Joan : E vòs búver quauquarren ?
	Mariús : Quiò, un oïski !
	Joan : Ah, totun ! Alavetz, çò qui’s passa ?
	Mariús : Qu’èi arrecebut ua telefonada !
	Joan, amusat : Ua telefonada… d’ua amorosa ?
	Mariús : Que’t fotas de jo ?
	Joan, trufandèc e persuasiu : Non ! Qu’es enqüèra bèth òmi, hardit…
	Mariús : Que’t fotas de jo ! Que soi tròp vielh adara entà har l’arrodeta !
	Joan : Lavetz, çò qui s’es passat ?
	Mariús : Qu’èi hèit ua coneria ! Qu’èi balhat la toa adrèça, sèi pas perqué !?!
	Joan, tostemps amusat : Ne vèi pas lo problèma ? Que sui hens l’annuari de la Pòsta ! I a pas nat secret !
	Mariús : Qu’ac sèi ! Mes, qu’es a jo qu’a telefonat la Laureta ! E totun que l’i èi balhat la toa adrèça !
	Joan, agaçat : Bon, Mariús, que’t va caler explicar de com cau, pr’amor ne compreni pas arren de çò que dits !
	Mariús, misteriós : Laureta, Joan ! Laureta !
	Joan, tostemps agaçat : E bè qué, Laureta ? Ne’n coneishi pas jo de Laureta !
	Mariús : Que quiò !
	Joan : Qué ?, que quiò ?
	Mariús : Laureta, que la coneishes, e de plan ! Mes solide, pensi, que l’as obligada ! Dempuish lo temps… !
	Joan : La mia paciéncia qu’es au cap, Mariús ! Que’t cau parlar, adara ! Pro de mistèri !
	Mariús, mau-segur* : Que… que’m balhas lo… oïski, Joan ?
	Joan, trepilhaire e hòrt* : Parla !
	Mariús : Quiò ! … Que’t sovienes de quan avèm vint ans… Qu’aví ua 2CV, qu’èran las vacanças, e, la dimenjada qu’anèvam campejar a Contis… entà gaimantejar, e passar lo temps…
	Joan : Quiò, qu’èram joens ! E … ?
	Mariús : E bè, que’t soviens deu còp on èi invitat ua joenessa, qui’s passejè de cap a l’estanquet, a búver ua limonada fresca dab nosauts ?
	Joan : Ah, quiò, aquesta hilha !?! Que’m brembi ! Qu’èra l’òra de l’aperitiu e ad aquesta epòca que buvèm Pastís !
	Mariús : E era tanben ! E que l’aimèva hòrt, lo Pastís !
	Joan, saunejaire : Solide ! E qu’èra hòrt bròja ! E simpatica !
	Mariús : E mes qu’aquò, pr’amor que soi tornat a casa solet.
	Joan : Vertat ! E tu qu’èras jaussós !
	Mariús : Non, pas tant qu’aquò !
	Joan, amusat : Que l’èi vist ! E jo, que sui damorat ua setmana a Contis.
	Mariús : Mensonja ! Que soi vienut a’t cercar au cap de quinze jorns, e shens ne har la crida*, pr’amor la donzèla èra hòla de tu e tròp possessiva. Que’t calè desaparéisher !
	Joan : Totun, que passas mesura* ! Mès, que’m parlas d’aquesta hilha perqué ?
	Mariús : Com s’aperèva aquesta hilha ?
	Joan, catastrofat : Òh hilh de puta ! Laureta ! Qu’es la Laureta !!!
	Mariús : Ah, totun, qu’as comprés ! E bè, la Laureta qu’a trobat la mia adrèça, sèi pas com, que m’a telefonat, e qu’èi balhat la toa adrèça.
	Joan, en cridants : De qué ?
	Mariús : Que’t vòu tornar véder !
	Joan, esvariat : De qué ?
	Mariús : Qu’èi hèit la coneria !
	Ad aqueth moment que trangla l’esquiroleta.
	Joan, terrorizat : Laureta ! (Aquí ne cau pas ajustar interjeccions !!!)






Tranglar, (ar)ressonar, (ar)retrenir : résonner
Trebolar : perturber
Enamorà’s : tomber amoureux
Pígol, Píbol, Vriule : peuplier
Mau-segur : hésitant
Trepilhaire : qui trépigne d’impatience
Shens har la crida : en catimini
Passar mesura : exagérer

